E.S.KANOMBE/EFOTEC

ISOMO RY'IKINYARWANDA

UMWAKA WA GATATU

UMUKORO W'IKINYARWANDA WO KU WA 19 MATA 2020

**UMWANDIKO: Ak’imuhana kaza imvura ihise!**

*Uyu mugani bawuca bawendeye ku muntu uboneye ikintu mu mpitagihe nk’uwo basezeranya ko bamwoherereza iyabo, yatirimuka imvura ikagwa bakaza kurimwoherereza ihise kandi bwije, bigatuma arirarana ubusa; ni bwo bagira, bati : «Ak’imuhana kaza imvura ihise ! » Iryo jambo ryatamanzuwe na Yuhi Gahindiro ari i Sheri na Butera h’i Runda na Gihara ho mu Rukoma (Kamonyi); ahagana mu mwaka w’1800.*

Gahindiro atuye i Rubona rwa Gihara, yagiraga abantu benshi mu rugo rwe bituma yiha umugenzo wo kurara aruzenguruka nubwo yari afite abararirizi. Bukeye agiye kuruzenguruka uko bisanzwe imvura iragwa iramuziga. (Imaze guhita abona kurugendagenda). Aza guhura n’abana baba iwe bavuye kwiba ibishyimbo byo gutonora n’ibihaza byo kugerekaho. Abakubise amaso arabamenya; arababaza, ati : “Murava he ba sha?” Banga kumuhisha; bati : “Tuvuye kwiba.” “ Arababaza, ati : “Mwibira iki ko urugo rwange ntakirubuzemo?” Baramusubiza, bati : “Ubu se watwereka umurima nibura ungana urwara wahinzemo ibi tujya kwiba”? Arabihorera baragenda.

Bageze mu rugo babura inkwi zo gutekesha ibyo byibano byabo; babirarana ubusa. Mu gitondo Gahindiro avunyisha (ahamagaza) Abanyagihara n’abandi bahegereye; abatuma amasuka. Bamaze kuyageza aho abajyana i Sheri na Butera, ahahingisha umurima w’ikiyagamure urangiza igikombe kiri hagati ya Sheri na Nyagasozi; awita Rwangambibi. N’ubu icyo gikombe kiracyiwa Rwangambibi.

Nuko bawuteramo ibishyimbo n’inzuzi n’isogi. Bimaze kwera, ategeka abana bo mu rugo rwe kujya babyitonorera, kugira ngo boye kujya bararikira ibitonore. Abana baduka umutonore bararya bashira irari. Bamaze kurengwa Gahindiro yiganisha aho bateraniye asanga banezerewe. Arababaza ati : “Mbe harya bya bishyimbo nabafatanye mwibye burya mwarabitetse? » Bati : “Nta bwo twabitetse imvura yaguye ari nyinshi tubura inkwi tubirarana ubusa!” Araseka; arababwira, ati : “Erega bana bange burya ak’imuhana kaza imvura ihise!” Ati : “Ese ubu ko imvura igwa, hari ubwo mwari mwarara ubusa?” Bati : “Oya”. Ati : “Nimuge mwihingira ibyanyu musorome imvura itaragwa, kandi ninagwa mutonorere mu nzu mutekere igihe ntimuzaburara!”

Iryo jambo “ak’imuhana”, ubundi ni izina na none yari yarise umurima yihingishirije i Murinja ho mu Mayaga, nyirasenge Nyiraminoga ya Gihana cya Rujugira amaze kumwima amasaka n’uburo byo kumaza urubanza mu gihe k’imvura. Aho kubimuha, amutumaho, ngo : « Dore ubu ni mu Itumba, nta bantu nabona bo kungira mu kigega bafite ibyondo ku birenge, sinshaka ko banyanduriza imyaka ». Yungamo ati : “Umunsi imvura yahitutse uzaze nguhe amasaka n’uburo wimarire urubanza!” Gahindiro amaze kubyumva atyo, asanga gutega ibizava imuhana atari byiza; ni ko kwihingishiriza umurima we w’ikiyagamure urangije Murinja yose ni ko kuwita atyo “ak’imuhana”, agenurira ku magambo ya nyirasenge yo kumurindiriza kuzamara urubanza imvura ihise; awuteramo imbuto zose yifuzaga, azihawe na Mirenge ya Kigogo ku Ntenyo. Mirenge uwo yari yaraturutse i Murera, atura mu Nduga ku Ntenyo ahagabiwe na Nyiramibambwe Nyiratamba, nyirakuru wa Yuhi Gahindiro nyine.

Nguko uko ak’imuhana kaza imvura ihise kadutse mu Rwanda. Kuva ubwo rero, baba babonye uwamanjiriwe agitegereje iyabo risabano, bati : “Ese uramanjirwa ntuzi ko ak’imuhana kaza imvura ihise”!

Ak’imuhana = Amaronko y’impitagihe.

1. ***KUMVA NO GUSESENGURA UMWANDIKO. /14***
2. Uyumwandiko ni bwokoki? Kubera iki ? /2
3. Vuga ubundi bwoko bw’umwandiko uzi uvuge n’uturango twawo /2
4. Gahindiro yari atuye mu yihe Ntara y’ubu ? /1
5. Vuga ibihingwa gakondo bivugwa mu mwandiko. /2
6. Izina ry’ubwami rya Gahindiro ni Yuhi. Tanga andi mazina ane y’ubwami yakoreshwaga mu Rwanda. /2
7. Umuntu wahaye Gahindiro imbuto yabaye imvano y’inshoberamahanga. Yivuge. /1
8. Ni irihe zina baha imboga z’ibishyimbo ? /1
9. Ineza Gahindiro yagiriwe ikurikira iya nyirakuru. Tanga imigani itatu ibyumvikanisha./3
10. ***INYUNGURAMAGAMBO***
11. **Sobanura aya magambo dusanga mu mwandiko. /3**
12. Bawendeye
13. Gutamanzura
14. Kuziga

1. **Tanga imbusane z’aya magambo /3**
2. Imuhana
3. Kumanjirwa
4. Itumba

1. **Wifashisije ingero tandukanya imvugakimwe n’imvugwakimwe /2**
2. **Kora interuro ebyiri zigaragaza inyito zitandukanye z’inshinga “gutirimuka” /2**
3. **IKIBONEZAMVUGO**
4. **Tanga inteko cyangwa ngenga (ku nshinga) by’amagambo aciyeho akarongo. /5**
5. Abantu tugira ishyaka ryo gutera imbere .
6. Aho inka ziraye ziharaza umusanzu.
7. **Vuga ubwoko bw’amagambo aciyeho akarongo. /5**
8. Umugore uri ku kigega ntabura umutima.
9. Abana be bakunda kwiga no gukina neza.
10. Leta y’u Rwanda idusaba kubyara abo dushoboyekurera.
11. **Kora interuro irimo /4**
12. Ikinyazina mbanziriza.
13. Igisantera.
14. Ingera y’inshuro
15. Inshinga iri muri ngenga ya kabiri y’ubumwe
16. **Erekana ibicumbi by’amagambo aciyeho umurongo /4**

Uwacaga inshuro yahembwaga ibiribwa.

1. **Garagaza intego n’amategeko y’igenamajwi yakurikijwe (mu mpine). / 10**
2. Impamba z’abana zikiza ba nyina.
3. Umuvuzi ahorana isuku, urugwiro n’ibindi.
4. Ndiyemeza kuzabona umwanya mwiza mu irushanwa.
5. **Erekena ruhamwa n’icyuzuzo mu nteruro ikurikira /2**

Ibi bibazo bizatsinda uwize.

1. **UBUTINDE N’AMASAKU**
2. **Shyira mu matsinda amagambbo ahuje ubutinde n’amasaku /6**

Umubaji

kubeshaho

Gukoraho

Umutima

Igisabo

Inyuguti

Umwijima

Isabune

Kuruhuka

Tuvugane

Ivanjiri

Imodoka

1. **Tandukanya amagambo yandikwa atya wifashishije ubutinde n’amasaku. /4**

* Gusabana (kugira urugwiro)………. # (imisango yo kwaka umugeni) …………..
* Ikirere (cy’insina)………. # (cy’igicu) ………………..
* Intango (ikibindi kinini) ……….. # (z’ibyibo) ………………….
* Umuceri (barya) ……………… # (umuheha banywesha amata)………………….

1. **Komeza uwo mwitozo mu nteruro ikurikira /5**

Gahindiro yategetse abana be kutiba kandi ni n’itegeko ry’Imana.

1. **UBUVANGANZO**
2. Tanga inshoberamahanga eshatu zisobanura kwisubiraho /3
3. Ica ibi bisakuzo /3
4. Mfite inka yange ni rusimbukamigina
5. Nagutera uruhumbirajana warumenya nkaguhemba
6. Nagutera Rugaju mu rugo rw’imigano
7. Simbuza amagambo aciyeho umurongo amagambo yabugenewe /2
8. **Ushinzwe** ubushyo bw’Umuhozi yantumye **ibyatsi byo guhanagura** inka.
9. Yamaze gusya **ifu inoze cyane** yumva ingoma **zitangiye kuvuga**.
10. **IMYANDIKIRE Y’IKINYARWANDA /8**
11. Erekana ahantu hane hanyuranye twandika dukurikiranya inyajwi utange n’urugero buri hantu. /4
12. Interuro ihamya itangirwa n’iki? Isozwa n’iki? Tanga urugero. /2
13. Tanga amagambo abiri kuri buri gihekane gikurikira: /2

NTY MBYW

1. **IHANGAMWANDIKO 15pts**

Hanga umwandiko muremure utari munsi y’imirongo cumi n’itanu n’amagambo ijana na makumyabiri yose hamwe. Garagaza nibura ingingo enye zishimangira igitekerezo cyawe mbere yo kwanzura.

* Umutekano ni inkingi y’amajyambere arambye. Bigaragarishe ingero zo mu buzima busanzwe bw’Abanyarwanda.

*IHEREZO*